Ανάπτυξη και αξιολόγηση ενός διαδικτυακού χρηματοοικονομικού υποδείγματος για την προετοιμασία και παρουσίαση των οικονομικών καταστάσεων εισηγμένων επιχειρήσεων στο χρηματιστήριο, σύμφωνα με τα Δ.Λ.Π./Δ.Π.Χ.Π.
Authors: Στεργιάκη Ελισσάβετ 
Published: September 2021

Η ανάπτυξη και υιοθέτηση των Δ.Λ.Π./Δ.Π.Χ.Π. αποτελεί ένα από τα σημαντικότερα γεγονότα των τελευταίων δεκαετιών στο χώρο της Λογιστικής και γενικότερα στην ιστορία της Χρηματοοικονομικής Πληροφόρησης. Βασικός στόχος των Δ.Λ.Π./Δ.Π.Χ.Π. είναι να παρέχουν μια κοινή λογιστική βάση υψηλής ποιότητας εξασφαλίζοντας έτσι μεγαλύτερη διαφάνεια και συγκρισιμότητα των οικονομικών καταστάσεων σε όλο τον κόσμο. Ωστόσο, η επιτυχία των Δ.Λ.Π./Δ.Π.Χ.Π. εξαρτάται από τον τρόπο με τον οποίο διακινείται η χρηματοοικονομική πληροφόρηση στο εσωτερικό και εξωτερικό περιβάλλον των επιχειρήσεων. Επομένως, οι χρηματοοικονομικές πληροφορίες που παρέχονται από τα πληροφοριακά συστήματα και κατ’ επέκταση από τις διαδικτυακές εφαρμογές χρηματοοικονομικής πληροφόρησης πρέπει να πληρούν τα ποιοτικά χαρακτηριστικά που διέπουν τα Δ.Λ.Π./Δ.Π.Χ.Π. Γι’ αυτόν το λόγο, κρίνεται αναγκαία η εισαγωγή νέων πιο εξελιγμένων τεχνολογιών, οι οποίες θα μπορούν να απεικονίσουν τη νέα «γλώσσα των επιχειρήσεων» αλλά και να αντιμετωπίσουν προβλήματα που δημιουργούνται από την εφαρμογή της. Η XBRL είναι μια τεχνολογία ειδικά σχεδιασμένη για να υποστηρίξει και να προωθήσει τη νέα «γλώσσα των επιχειρήσεων», τα Δ.Λ.Π./Δ.Π.Χ.Π.Πολλές χώρες ανά τον κόσμο χρησιμοποιούν την XBRL μέσα από διαδικτυακές χρηματοοικονομικές πλατφόρμες στοχεύοντας σε μια καλύτερη, αξιόπιστη, αποτελεσματική, ακριβή, διαφανή και χαμηλού κόστους χρηματοοικονομική πληροφόρηση. Ωστόσο, παρόμοιες διαδικτυακές χρηματοοικονομικές πλατφόρμες δεν έχουν γνωρίσει σημαντική άνθιση στην Ελλάδα. Επομένως, σκοπός της παρούσας διδακτορικής διατριβής είναι να εντοπίσει τους λόγους μη εφαρμογής της τεχνολογίας, εξετάζοντας το εσωτερικό και εξωτερικό περιβάλλον των ελληνικών επιχειρήσεων. Μέσα από την εξέταση του περιβάλλοντος των ελληνικών επιχειρήσεων εντοπίστηκαν πιθανοί λόγοι μη υιοθέτησης της τεχνολογίας, οι οποίοι και αποτέλεσαν τη βάση για την ανάπτυξη ενός πρωτότυπου πληροφοριακού συστήματος διαδικτυακής χρηματοοικονομικής πληροφόρησης, χρησιμοποιώντας την τεχνολογία XBRL, το οποίο και προτάθηκε για μελλοντική εφαρμογή από το Χρηματιστήριο Αξιών Αθηνών. Έπειτα από την ανάπτυξη του πρωτότυπου πληροφοριακού συστήματος, πραγματοποιήθηκε εμπειρική έρευνα για τη χρήση και αποδοχή της XBRL μέσα από την αξιολόγηση του πρωτότυπου πληροφοριακού συστήματος από εισηγμένες εταιρίες στο Χρηματιστήριο Αξιών Αθηνών. Τα ευρήματα της εμπειρικής έρευνας έδειξαν ότι το πρωτότυπο πληροφοριακό σύστημα διαδικτυακής χρηματοοικονομικής πληροφόρησης αποτελεί ένα πολύ χρήσιμο και εύχρηστο εργαλείο για την ποιοτική απεικόνιση των χρηματοοικονομικών πληροφοριών, σύμφωνα με τα Δ.Λ.Π./Δ.Π.Χ.Π. Μέσω της θεωρητικής και εμπειρικής προσέγγισης της παρούσας διδακτορικής διατριβής φιλοδοξείτε η παραγωγή και παρουσίαση ποιοτικότερων λογιστικών δεδομένων, μέσα από τη μελλοντική υιοθέτηση της XBRL από τις ελληνικές επιχειρήσεις και την εφαρμογή ενός εξελιγμένου μοντέλου διαδικτυακής χρηματοοικονομικής πληροφόρησης από το ελληνικό χρηματιστήριο.